**DIRECȚIA TRANSPORT FEROVIAR**

***Nr. 1870/L.B.***

***Data:21.04.2015***

**Referat de aprobare**

a proiectului de Ordin al ministrului transporturilor privind un sistem de certificare a entităților responsabile cu întreținerea vehiculelor feroviare, altele decât vagoanele de marfă.

Articolului 14a din Directiva nr. 2008/110/CE a Parlamentului European și a Consiliului de modificare a Directivei 2004/49/CE privind siguranţa căilor ferate comunitare (Directiva privind siguranţa feroviară) prevede ca „*fiecărui vehicul, anterior introducerii sale în circulație sau utilizării sale în rețea, i se atribuie o entitate responsabilă cu întreținerea, înregistrată în RNV în conformitate cu articolul 33 din Directiva privind interoperabilitatea sistemului feroviar“.* În cazul **vagoanelor de marfă** **certificarea** entităților responsabile cu întreținerea **este obligatore**, iar pentru **celelalte vehicule** feroviare (altele decît vagoanele de marfă) **certificarea** entităților responsabile cu întreținerea are în prezent **caracter voluntar.**

Pentru siguranța feroviară este necesară și certificarea entităților responsabile cu întreținerea vehiculelor feroviare motoare ce asigură remorcarea/tracțiunea trenurilor și vehiculelor feroviare tractate utilizate în transportul de călători. În acest sens Asociația Transportatorilor Feroviari din România – ATFER și Societatea Națională de Transport Feroviar de Călători „CFR Călători“ au solicitat certificarea entităților ce întrețin locomotive și vagoane de călători în scopul utilizării și aplicării unitare a regulilor europene, precum şi posibilității utilizării a acestor vehicule în toate statele membre ale Uniunii Europene.

Pentru ţinerea sub control a riscurilor privind exploatarea şi întreţinerea vagoanelor de marfă în Uniunea Europeană a fost emis Regulamentul (UE) nr. 445/2011 al Comisiei din 10 mai 2011 privind un sistem de certificare a entităţilor responsabile cu întreţinerea vagoanelor de marfă şi de modificare a Regulamentului (CE) nr. 653/2007, iar România, prin Ministerul Transporturilor, a desemnat în anul 2013, prin Ordinul MT nr.820/2013 autoritatea competentă pentru certificare. Principalul scop al sistemului de certificare este acela de a oferi un cadru pentru armonizarea cerinţelor şi a metodelor de evaluare a capacităţii entităţilor responsabile cu întreţinerea din întreaga Uniune Europeană.

Conform OMT nr. 820/2013, Autoritatea de Siguranţă Feroviară Română - ASFR, organism independent în cadrul Autorităţii Feroviare Române - AFER a fost desemnată pentru exercitarea atribuţiilor în conformitate cu Regulamentul (UE) nr. 445/2011 al Comisiei din 10 mai 2011 privind un sistem de certificare a entităţilor responsabile cu întreţinerea vagoanelor de marfă şi de modificare a Regulamentului (CE) nr. 653/2007. În conformitate cu art. 10 din Regulament, România, ca stat membru al Uniunii Europene, a notificat Comisia asupra faptului că, la nivel naţional, organismul de certificare a entităţilor responsabile cu întreţinerea vagoanelor de marfă este Autoritatea de Siguranţă Feroviară Română – ASFR, în calitate de autoritate naţională de siguranţă.

Deoarece prin OMT nr. 820/2013 Autoritatea de Siguranţă Feroviară Română – ASFR are competenţe numai pentru vagoane de marfă, **din considerente de siguranţă feroviară** este necesară certificarea entităţilor responsabile cu întreţinerea şi pentru vehiculele feroviare motoare ce asigură remorcarea/tracţiunea trenurilor, precum şi vehicule tractate pentru călători, într-un mod similar celui prevăzut în Regulamentul (UE) nr. 445/2011.

Prin prezentul proiect de ordin se reglementează pentru operatorii economici din sistemul feroviar din România faptul că Autoritatea de Siguranţă Feroviară Română – ASFR este desemnată cu certificarea entităţilor responsabile cu întreţinerea şi pentru vehiculele feroviare motoare ce asigură remorcarea/tracţiunea trenurilor şi transportul de călători.

De asemenea, pentru asigurarea continuității activității, se precizează valabilitatea documentelor emise de către Autoritatea Feroviară Română – AFER până la data intrării în vigoare a prezentului ordin, respectiv autorizaţiile de furnizor feroviar, certificatele de omologare tehnică feroviară şi agrementele tehnice feroviare pentru entităţile responsabile cu întreţinerea și pentru atelierele de întreținere.

Față de cele arătate anterior a fost elaborat și vă supunem spre analiză și avizare prezentul proiect de Ordin al ministrului transporturilor privind un sistem de certificare a entităților responsabile cu întreținerea vehiculelor feroviare, altele decât vagoanele de marfă.

**Director**

**Cristina Militaru**

Întocmit

L. Brătilă